Juru dhangsah: Manawi ing têmbe panjênêngan sagêd tindak dhatêng pakuwonipun tiyang sêpuh kula, panjênêngan têmtu badhe sagêd anguningani singabarong cêmêng wau. Dêdunungipun singabarong punika wontên ing lêngkèhing rêdi salèring pakuwonipun tiyang sêpuh kula, lan manawi ing wanci dalu asring sangêt piyambakipun mêdal saking guwanipun prêlu badhe nyolong rajakaya gadhahanipun tiyang sêpuh kula. Kanthi dipun tapuk sapisan kemawon, lêmbu ingkang agêng sirahipun sagêd pêcah. Dene manawi wontên tiyang ing wanci dalu kêpêthukan kalihan singabarong wau, sampun takèn dosa malih, têmtu inggih lajêng dados mangsanipun.